Papersnake/gushiwen huggingface dataset:
送李九华之潮阳 其二
岑徵（明代）

寒气厉昏旦，屯云结崇丘。悲风振林薄，巢鸟鸣啾啾。

之子远于役，长川戒方舟。故人感仳离，置酒临江楼。

念别语款曲，临觞忘献酬。夕阴敛枉渚，宿莽寒中洲。

往路难久淹，去去情弥留。匏瓜系墐户，黄鹄摩天游。

修途广以邈，嘉会不可谋。焉得从江水，从之向东流。
赏花亭致语口号
李之仪（宋代）

绿阴初合燕归来，煮酒新尝换拨醅。不独江山想王谢，须知宾拨尽邹枚。

十分欢意休教剩，万斛愁心亦自开。倒载任他路人笑，更将何处作春台。
同晋江黄钦甫宿飞云顶
叶春及（明代）

天畔移孤枕，峰头卧五城。银河垂地落，珠斗近林横。

闽越苍烟合，蓬莱碧草平。未须愁罔两，中夜火轮生。
新昌闲居，招杨郎中兄弟
白居易（唐代）

纱巾角枕病眠翁，忙少闲多谁与同。但有双松当砌下，

更无一事到心中。金章紫绶堪如梦，皂盖朱轮别似空。

暑月贫家何所有，客来唯赠北窗风。
蜡烛
杨万里（宋代）

未夜身先卧，不春花巳开。
泣残双泪雨，愁得寸心灰。
将进酒歌
萧介夫（宋代）

劝君莫累黑山土，累得黑山竟何补。劝君莫勒燕然石，勒得燕然又何益。

百年岁月能几何，萤烛光中都瞬息。我今安得万丈梯，腾腾直上天街墀。

剪拆金乌翅，戳下玉兔蹄。使玉兔不能走，金乌不得飞。

然后举泰山为肉林，东海为酒池。君不见吴王台下秋风悲，金谷园中春草衰。

不如相逢且饮酒，齐声拍掌大唱金缕衣。
禅人并化主写真求赞
释正觉（宋代）

山向岳奔，川趋海吞。
船浮水柔有力，雁没烟冷无痕。
二三四七，有持之句。
百千万亿，变化之门。
招手授手，知恩报恩。
张中丞庙
赵继光（清代）

阴森殿壁夹松楸，浩气还凭庙貌留。鼠雀已空臣力竭，江淮永奠阵云收。

淋铃尚听深山雨，横笛偏催野戌秋。北望荒城寻故垒，只余睢水咽寒流。
次韵前人治西园池馆因怀昔日太守蒋堂侍郎二首 其一
赵抃（宋代）

越有西园作者谁，公今不感咏歌之。千馀骑拥频来赏，四十年间尚去思。

稚耋行谣方载路，主宾高会正乘时。也知此乐同民乐，况有前贤台沼诗。
次韵子瞻送千乘千能
苏辙（宋代）

少年食糠核，吐去愿一官。
躬耕遇敛获，不知以为欢。
谓言一飞翔，要胜终屈蟠。
朝廷未遑入，江海失所安。
多忧变华发，照影惭双鸾。
恩従万里归，独喜大节完。
日食太仓米，箧中有余纨。
奇穷不当尔，自信处此难。
长女闻孀居，将食泪滴盘。
老妻饱忧患，悲吒摧心肝。
西飞问黄鹄，谁当救饥寒。
二子怜我老，辇致心一宽。
别久得会合，喜极成辛酸。
忽闻倚门望，有书惊岁阑。
深情见缓急，欲报非琅玕。
劝尔勤孝友，慎毋慕衣冠。
渊渟自成井，放泻当生澜。
岂有白雪驹，举足无和銮。
游金精山
黄升（宋代）

曳履江城北，逍遥访仙乡。
扫却千里恨，爱此六月凉。
云根埋宿雨，木末酣斜阳。
峭崖列岩窦，老树攀穹苍。
地坼三关暗，天开一隙光。
青霄丽太白，应此金之芒。
双桃几日熟，冷笑痴吴王。
洞开人已去，刚风舞霓裳。
仙凡本相近，此理自可量。
学诗未学仙，凡骨生惭惶。
禅人并化主写真求赞
释正觉（宋代）

学绝与邻，名生实宾。
少年行脚事，老倒住山人。
拄杖虽无二升事，虚空自有十方身。
一机历历兮，三昧尘尘。
遐龄十景 其八 龙冈雨霁
李昌祺（明代）

何年神物此中蟠，化作奇峰紫翠攒。水落树根犹半湿，泥沾花片未全乾。

天东初日一轮近，陇上闲云万亩宽。最好连山皆白石，霶𩃱洗出玉鳞寒。
谢唐守送朱樱二绝句 其二
洪适（宋代）

乳酪醍醐僻郡无，多酸梅子岂吾徒。香擎翠笼青冥出，旧事从谁说上都。
夏日同陈仁甫陈公望游净业寺 其四
王弘诲（明代）

暂辍鹓鸾侣，来寻鸥鹭群。野烟行处断，山色坐中分。

曲路萦丹壑，空亭驻白云。幽凄堪寄傲，即此谢尘氛。
题山水画四首 其三 欧阳永叔秋声赋
刘崧（元代）

群木飒萧萧，虚堂坐寂寥。秋声方永夜，月色自中宵。

目倦青编过，眠迟绛蜡消。平生江海志，及此叹飘摇。
诗一首
王禹偁（宋代）

徒劳官职在天涯，一望家园一泪垂。
不是虎丘多胜概，拂衣归去已多时。
依韵和正仲赋杨兵部吴兴五题·□□□
梅尧臣（宋代）

雨过见虹明，长桥欲映城。
窗间晴气入，空际昼凉生。
有扇徒看画，无冰自觉清。
人知太守姓，不减汉公名。
雪夕
陆游（宋代）

目视𥉂𥉂左耳聋，吾衰略与昔人同。移灯自看竛竮影，取与时浇礧磈胸。

东郭稍能师顺子，北山未敢笑愚公。空村雪虐风饕夜，袖手悠然政策功。
次韵见寄
赵抃（宋代）

勇退犹惭大丈夫，两州四任若冥符。未容上冢重官越，不谓班条再守吴。

云屋万家诚乐地，涛江一水隔名都。同年后日同归去，画作东西二老图。
三姝媚 秋阴
杜贵墀（清代）

轻寒微暝里，费西风商量，菊花天气。乍淡还浓，是雁从何处，带来愁意。

似雾如烟，偏爱傍画阑低坠。瘦却遥峰，镜里纤娥，暗尘遮翠。

帘内添衣人起，爱待月桐阴，课晴虫砌。算近题糕，怕酿成风雨，误人归计。

错认斜阳，一片是、枫林如醉。向晓霜笳吹彻，痴云醒未？
长歌留别江汉诸同学
邵岷（清代）

吾为若项歌，若为吾项舞。刘邦项籍天下雄，一听项声泪如雨。

项声慷慨闻千载，屈宋风流至今在。山鬼萝衣旧有情，江妃玉佩长相待。

我生足迹遍九洲，发轫便为荆项游。沱潜汉沔纵沿溯，澧兰沅芷供采求。

廿年四上晴川阁，过眼江山遂成昨。野客依然水上萍，故人半化云中鹤。

此度淹留时最久，武昌三见青青柳。一时牧伯多礼贤，惭愧人前呼老友。

男儿有才供作使，万丈光芒终已矣。正平文采世无伦，却被曹瞒视作蚁。

昨岁鹤书下江左，州司催促驰駊騀。浪游那有上天梯，罡风吹向尘埃堕。

岂无知己荆南公，疾呼不管众耳聋。天门迢遥帝座远，浮云况自迷苍穹。

郢中《白雪》和者寡，我胡为是栖栖者？江上有山笑未休，枝头杜宇声将哑。

几番弹铗歌《归去》，泥沙易著因风絮。朝来青鸟促朝天，主人难留客不住。

去住因人剧可哀，老马更踏黄金台。未知郭隗更谁是？登临且放心颜开。

半生踪迹昭丘畔，酒社诗盟满江汉。别泪应添逝水流，离情忍向当歌断。

断续歌声短复长，沙边朔雁去行行。凭将此日《临歧曲》，遥继灵均《哀郢》章。
玉兰
眭石（明代）

霓裳片片晚妆新，束素亭亭玉殿春。
已向丹霞生浅晕，故将清露作芳尘。
龟潭守冢僧伐去大芭蕉种二松其上赋小诗记之二首 其一
孙觌（宋代）

粲粲丰肌犹外好，便便大腹已中空。故衣狼藉三秋雨，破扇飘摇一夜风。
薛君季常挽词
叶适（宋代）

汨罗谩陨离骚经，伊洛源流今更清。自别三年无信息，忽惊一日有铭旌。

乾坤未放虚空坏，蛮触犹须事业成。桂树团圆半丘土，春风还许为君荣。
偈十二首 其十三
释本才（宋代）

秋风浩浩来，芙蓉花半开。秋风萧萧去，黄叶填山路。

大块本无萧，恩威各有遇。藏头白海头黑，明眼衲僧辨不得。
醉中题醉人图
徐学谟（明代）

我从燕山望京阙，五陵豪客伤离别。
相逢不饮君奈何，瓮泼葡离色如血。
须臾吸尽三百壶，西陵之日驱金乌。
眼中谁是高阳徒，醉来忽见醉人图。
图中之人谁最醉，美而崟者眦如泪。
翻身跳浪招且号，夜半山精引群魅。
东隅之叟颓不禁，拥垆鼻作苍蝇吟。
梦中舒拳赌六博，犹呼一掷千黄金。
蹲者阴崖仗馁虎，走者风舠荡小橹。
何人仰面狮作吼，何人歌咽水升戽。
何人露顶发不梳，咄谁持酒浇其颅。
何人掉臂挥大斗，一沥沾唇苦于茶。
谩道真珠兼琥珀，翠屏锦缛声喀喀。
流涎残沫迸地走，珊瑚铺满金吾宅。
众中饮者谁最多，裒衣之客倾江河。
恰如廉颇老善饭，眼看醉者皆么麽。
么麽累累何足较，或鼓或泣或大啸。
玉山自在谁能推，欲上青天挽双曜。
刘伶毕卓俱尘埃，幕天席地安在哉？今宵不闻妇人语，明
日看花我复来。
挽山阳赵处士通政参议伯颙从兄也
韩雍（明代）

义济功多宠渥新，云林泉石照簪绅。修真已悟囊中诀，观化空游物外神。

月旦评荒歌晓露，山阳市罢哭秋旻。流芳有子能传业，还儗成名重显亲。
感事 其二
何慧生（清代）

王师已疲困，盗贼尚纵横。四野空闻战，频年不解兵。

颇劳持使节，何以对苍生。感慨惟长叹，深恩负圣明。
别虞君集
王镃（宋代）

瓦瓶担酒去，送客石桥东。
潮过汀沙上，船回岛树中。
桃花三月雨，杨柳五更风。
明日思君处，渡头烟水空。
答罗明仲草书歌
李东阳（明代）

草书之妙谁绝伦，我欲从之羞效颦。平生两手硬如铁，空有苦思凌风云。

罗夫子，君不闻草书在意不在文。十年摹写未必似，偶然落笔还通神。

人道张颠看剑舞，公孙大娘出谁门。始知骅骝别有骨，世上岂复曹将军。

罗夫子，君不见陈士谦，温元善。芙蓉颜色杨柳姿，能使市上黄金贱。

今人好尚乃如此，有眼何须辨真赝。罗夫子，眼如电。

生来四十年，阅遍图书五千卷。向来得我书，赠我一匹锦绣缎。

吾观少陵有诗史，看君之诗宛相似。包罗巨细成大家，上穷伏羲下元季。

秋姜冬桂老愈辣，翠竹青松寒不死。君诗在格不在辞，肯与时人斗红紫，吾观草书亦如此。

罗夫子，君莫疑，眼中磊落非君谁。紫阳之书冠今古，其大如斗小者卮。

虫书鸟迹不复识，见此再拜真吾师。君今长驱我戈倒，缩手不搏生蛟螭。

长安城西纸贵贱，吾欲买断防君嗤。
感寓
陆游（宋代）

人生难控抟，古谓七十稀。
寿夭虽小异，要亦同所归。
君看衔山日，耿耿有余晖。
投床方息偃，晨起复求衣。
万家同一役，负水关门扉。
知叟与愚公，毕竟孰是非？
新定感兴五首
范仲淹（宋代）

江上多嘉客，清歌进白醪。
灵均良可笑，终日著离骚。
嘲热弄
项安世（宋代）

棫朴芃芃旱麓边，为薪为槱合禋天。山墙野店茅灰里，热弄须臾亦可怜。
即事
程俱（宋代）

春深草木未欣荣，冰谷峥嵘霰雪零。鸾凤不来黄鹄举，请看燕雀闹荒庭。
约余明远
董嗣杲（宋代）

静极占鸦鹊，閒来弃简书。
风停思晚醉，泥软便春耡。
透屋哀歌切，怀人吉梦疏。
馀樽须共倒，莫惜过吾庐。
酒酣再赋一绝
吴芾（宋代）

二年两度到蛾眉，今日还来话别离。
所恨行人难久住，酒阑不见月明时。
玉烛
员南溟（唐代）

历象璿玑正，休征玉烛明。四时佳气满，五纬太阶平。

律吕风光佳，烟云瑞色呈。年和知岁稔，道泰喜秋成。

寰海皇恩被，乾坤佳化清。自怜同野老，帝力讵能名。
和陈基载大雨
文同（宋代）

黕黕云如涌，淙淙雨若倾。
骤翻银汉浊，匀洒玉绳明。
雷怒无停势，风豪有遏声。
危楼已初伏，犹谓裌衣轻。
唐多令·明月满沧洲
刘辰翁（宋代）

明月满沧洲。长江一意流。更何人、横笛危楼。天地不知兴废事，三十万、八千秋。落叶女墙头。铜驼无恙不。看青山、白骨堆愁。除却月宫花树下，尘坱莽、欲何游。
偈颂一百二十三首
释祖钦（宋代）

洗面摸著鼻孔，不知打破漆桶。
园里蓬头道者，全无供养之心，
烂却瓜秧瓠种。
偈一首
印首座（宋代）

不挂寸丝方免寒，何须特地袅长竿。
而今落落零零也，七佛之名甚处安。
川和村看菊途遇雷雨返饮神奈川丁子屋
郑孝胥（清代）

秋来足风雨，已自负重阳。佳日天公妒，黄花异国香。

郎当游亦壮，调笑意殊狂。我辈人谁识？胡姬傥不忘。
清涟阁
刘攽（宋代）

平湖侵危台，天水相竞入。萦回古屿间，空阔众境集。

大邦屏东古，开府记百十。胜游虽日来，面势忍遗葺。

能声绍岂弟，敏政常暇给。喜闻栋梁新，甫见规模立。

横空眩藻丽，构迥愁嶪岌。居然心意会，似匪人谋及。

草树亦增华，神明非旧习。青凝夕霏翠，冷激回风湿。

去鸟指暝飞，潜鳞视幽蛰。达生贵夷旷，外物辞妄执。

皋壤正欣然，苍波仍可挹。虽云吏隐最，世复登贤急。

徒使棠树诗，千秋意相袭。
浪淘沙
侯置（宋代）

晓日掠轻云。霜瓦鳞鳞。六朝山色俨如新。家在洞庭南畔住，身在江滨。

华发照乌巾。无意寻春。空将两袖拂飞尘。可惜梅花开近路，恼尽行人。
卜算子
杜安世（宋代）

深院花铺地。淡淡阴天气。水榭风亭朱明景，又别是、愁情味。

有情奈无计。漫惹成憔悴。欲把罗巾暗传寄。细认取、斑点泪。
元夕赐观灯应制五首 其四
陈敬宗（明代）

紫陌连清禁，彤楼接绛河。九门星彩动，万井月华多。

宝炬通宵晃，鸾笙协气和。臣民涵圣泽，齐唱太平歌。
与梁左藏会饮傅国博家
苏轼（宋代）

将军破赋自草檄，论诗说剑俱第一。
彭城老守本虚名，识字劣第欺项籍。
风流别驾贵公子，欲把笙歌暖锋镝。
红旆朝开猛士噪，翠帷暮卷佳人出。
东堂醉卧呼不起，啼鸟落花春寂寂。
试教长笛傍耳根，一声吹裂阶前石。
浣溪沙
史浩（宋代）

远岫数堆苍玉髻。平湖千顷碧琉璃。笙歌催我上船时。

载月有如浮玉鉴，采莲还复拥燕脂。更于何处觅瑶池。
饮马长城窟
杨光溥（明代）

辞家日已远，胡雁飞南征。炯炯铁兜牟，散被缦胡缨。

仰视天山雪，俯涉交河冰。匈奴未歼夷，壮士无归情。

结发习韬略，胸中有奇兵。宝剑双辘轳，秋莲出匣明。

报国思殒躯，蹀血单于庭。岂以虏阵强，令我心胆惊。

刻期斩贤王，结束奋先争。功成不受赏，千载麒麟名。
征妇怨
魏时敏（明代）

闻说沙场雪未干，移师又欲向楼兰。
凭谁为借东风力，吹转三边地不寒。
海棠
戴复古（宋代）

十月园林不雨霜，朝曦赫赫似秋阳。
夜来听得游人语，不见梅花见海棠。
送詹彦迪秘校之越
梅尧臣（宋代）

夙怀山水心，梦寐向东越。
闻为会稽行，独此羡明发。
渡江信春潮，泊馆食野蕨。
平时异梁鸿，但泛镜湖月。
九日三首
苏辙（宋代）

欲就九日饮，旋炊三斗醅。
今朝不一醉，坐客有空回。
白发何须吝，黄花恨晚开。
问知瓶未罄，相劝尽余杯。
醉落托（同前）
李弥逊（宋代）

霜林变绿。画帘桂子排香粟。一声檀板惊飞鹜。弦管楼高，谁在阑干曲。

人生一笑难相属。满堂何必堆金玉。但求身健儿孙福。鹤发年年，同泛清尊菊。
和昌甫 其五
韩淲（宋代）

行欲方而智欲圆，河东车说已居前。先方之喻斯为美，只恐圆成又不便。
弄月亭
赵蕃（宋代）

明月故在天，何自堕此水。
倘匪骑鲸人，孰能相料理。
复用前韵寄李声之子阿大
谢逸（宋代）

东都曾见汝生时，客舍孤吟夜忍饥。忆昨能为鸐鹆舞，祗今应诵脊令诗。

傥无气节如元礼，便有功名似药师。问道若知真理窟，且分馀论及吾儿。
小雪
宋祁（宋代）

低云淡河界，零霰集天涯。
树乱三眠絮，丛迷五出花。
舞风都拟三，入隙故成斜。
密瓦平将半，前山暝欲遮。
渐堪迷净练，并欲误疏麻。
粉出房陵水，监飞海岸沙。
舟来戴逵宅，客过李王家。
此日长安酒，旗高未易赊。
送陈表道倅岳阳
楼钥（宋代）

闻说巴陵好，楼高占古城。
湖光千顷白，山色一螺明。
赤壁沈沙戟，苍烟老树精。
好诗收拾取，寄我尉离情。
让帝挽歌词二首
卢僎（唐代）

泰伯玄风远，延州德让行。阖棺追大节，树羽册鸿名。

地户迎天仗，皇阶失帝兄。还闻汉明主，遗剑泣东平。

朝天驰马绝，册帝□宫祖。恍惚陵庙新，萧条池馆古。

万化一朝空，哀乐此路同。西园有明月，修竹韵悲风。
遣百朋赴太学补试
孔武仲（宋代）

冉冉浪相逐，江湖今十年。
念使从远学，家贫乏鞍鞯。
一官来京都，环堵当西阡。
学省咫尺近，彷佛闻诵弦。
暂当辞家庭，裘马去翩翩。
英豪多出此，切琢期勉旃。
昔我远方来，算里近五千。
清灯耿残月，积雪堆穷年。
对经必敛衽，求师欣执鞭。
绚藻颇不乏，屡贡多士先。
所愿克堂构，使我安食眠。
尔祖最尔爱，置膝自抚怜。
追恨不及见，泪下如涌泉。
感怀
徐熙珍（清代）

平安淡泊足娱情，学问还从阅历生。暗卜鱼仙参仰覆，共猜瓜战判输赢。

当车量力螳撑臂，未雨知机蚁罢兵。欲步性灵诗不易，摹唐仿宋两无成。
夏日凭喜闻招郭延年同饮白鹿社
张嗣纲（明代）

白鹿山河一径开，故人载酒共徘徊。寻幽觅得南隅社，招饮同徘北海杯。

好雨池边沾席过，清风江上逐人来。留题赋就翩翩雅，尽是河东八斗才。
石麒麟
曾极（宋代）

短樊长堑起寒烟，知是何人古墓田。
千岁石麟相对立，肘騣膊焰故依然。
惠文伯居士请赞
释崇岳（宋代）

是人道渠执拗，不知年老成魔。
偏要时时入室，所招怪恨者多。
阿呵呵，屈指东西谁似它。
咄。
偈颂一百六十首
释宗杲（宋代）

赵州东院西。密室烂如泥。
窦八布衫穿，赤土画簸箕。
檐头雨滴滴，鸡向五更啼。
谒金门
赵彦端（宋代）

朱户密。镇锁一庭春日。画幕黄帘芳草碧。游蜂初未识。

脆管么弦无力。青子绿阴如织。花满深宫无路入。旧游浑记得。
摄守汉阳次韵项平父饯行之句
曹彦约（宋代）

我计短於头触篷，公才高似目飞鸿。
已驰骓马雄西楚，尚引蜉蝣缀国风。
愿伯明年终惠我，以曹为解可无公。
欲持枉尺归绳墨，祗恐旁观血指红。
还乡有感
黄裳（宋代）

竹马儿童已失真，且寻春色莫寻人。溪山不似当时见，只为交游半是尘。
山居杂诗九十首 其十
曹勋（宋代）

松根有至药，琥珀与茯苓。琥珀未易致，茯苓选宜精。

制与鞠尘细，色如截肪并。一一伴朝粥，地黄安可京。
叙游二十韵呈亨叔列之
李光（宋代）

戊辰三月晦，端居倦烦促。是时天久旱，炎烝剧三伏。

出门得幽寻，佳处在东北。二子俱可人，皎皎莹冰玉。

得趣琴有弦，对案食无肉。初弹醉翁操，再鼓南风曲。

琅然山水音，一洗瘴雾毒。陈园俯江郊，茅茨拥修竹。

造门慕子猷，缓步效颜斶。汲泉瀹佳茗，萧散谢羁束。

清华临水岸，下有万荷绿。披榛访萧子，清净独无欲。

黎沈爇瓦鼎，溪荪养石斛。杖藜转修径，夹道森乔木。

归途遇冯姥，敛袂不羞缩。蕉花杂山丹，槟榔绕新屋。

欲我留姓名，呼儿为磨墨。似怜穷独叟，曾忝十州牧。

良辰不易遇，此会岂难续。他时傥重来，更为呼醉秃。
步出一天门北望白云山色作 其二
屈大均（明代）

谷口烟深昼不开，松声捲起鹤舒台。风吹瀑布时时断，飞作晴川数道来。
风入松 元州画赠素安联床夜话图
彭年（明代）

雨余山阁洗炎嚣，绛烛频烧。故人住近携琴至，岂烦折简相邀。

新瓮景山斟酌，小团鸿渐烹调。画檐风动响芭蕉，梧竹翛翛。

石床凉思清肌骨，纨扇都抛。辨马极谈申旦，闻鸡起舞中宵。
立春
施枢（宋代）

彩胜飘春上鬓蓬，倚栏一笑问东风。
青青柳眼梅花面，才染阳和便不同。
酬狄奉议
刘攽（宋代）

病卧湘滨面岳山，每听鸣鹤忆苏仙。三苗地阔横千里，五岭泉分会一川。

门有雀罗甘弃置，人今舞袖足回旋。梁公孙子丹青似，倾盖欢然秀句传。
别朱如川
于震（清代）

家事不复道，酒阑花满林。一剑晓初发，孤帆春已深。

云霄吾辈事，门户百年心。梦醒练塘月，匡床照布衾。
社后一日作
朱熹（宋代）

圣作重品节，等杀古所详。里有秦社稷，僭差遂无章。

王纲谅已秦，精意尚不亡。尚论千载前，简编有遗芳。

侃侃陈孺子，恂恂万春乡。敬恭事耆老，祷赛谨田桑。

悠悠我里居，岁事有故常。向来诸老翁，惇厖亦端庄。

交神庶或享，与物同乐康。今我胡不乐，怅然下颓冈。

古人不可见，今人自猖狂。
刺安南事诗
懿宗朝举子（唐代）

南荒不择吏，致我交趾覆。联绵三四年，致我交趾辱。

懦者斗则退，武者兵益黩。军容满天下，战将多金玉。

刮得齐民疮，分为猛士禄。雄雄许昌师，忠武冠其族。

去为万骑风，住为一川肉。时有残卒回，千门万户哭。

哀声动闾里，怨气成山谷。谁能听鼓声，不忍看金镞。

念此堪泪流，悠悠颍川绿。
御书钱
王禹偁（宋代）

谪官无俸突无烟，惟拥琴书尽日眠。
还有一般胜赵壹，囊中犹贮御书钱。
送御史周叔冶重使西蜀
史谨（明代）

绣斧皇皇下九天，循行重过锦城边。江流泻碧龙门险，驿路横城鸟道悬。

顿使春光回草木，信知风力动山川。郡中此日豺狼尽，骢马还朝又隔年。
送道者归闽省亲
倪道原（元代）

采药求仙碧海东，客行重入故乡中。铜盘露滴三秋月，玉杵霜飞五夜风。

榕叶尽从来后老，桃花只是去时红。南真奕世多仙气，衡岳峰头几岁逢。
题施比部四号诗 其四 碧浪兰舟
皇甫汸（明代）

桂为楫兮兰为舟，扬擢歌兮泛中流。沧波兴兮碧云合，佳人不来兮心夷犹。

溟溟商川待汝济，迢迢天汉从君游。揽春芳兮屡歇，眇秋水兮含愁。
咏鸂鶒
舒岳祥（宋代）

双双游戏水仙宫，著锦衣裳舞镜空。
晴浴桃花红影里，雨眠莲镜翠香中。
文禽自是风情别，野鹭休将品格同。
寄语虞罗须并取，莫令失侣各西东。
怀公择且问讯成父
赵蕃（宋代）

山雨戴溪云，茅檐昼不分。
林花应扫地，我友况离群。
数口饥寒累，三生翰墨勤。
因声问吾弟，几日定行云。
夏日闲书墨君堂壁二首 其二
文同（宋代）

归来山中住，便作山中人。冠带亦自闲，累月不著身。

散发层岩阿，濯足清涧滨。石藓黏简册，松风堕衣巾。

乡里多旧游，不厌过从频。山肴与野酿，待我如佳宾。

有召即走赴，爱其爱我真。常恐礼数乖，取问吾交亲。

正此一夏乐，忽兹遘萧辰。还愧拥千骑，又走西道尘。
四月八日雩祭圆丘敬成六韵
弘历（清代）

泰畤修殷荐，雩宗享昊乾。豆豋初饤馔，燔燎已升烟。

龙见犹稽雨，秧萌欲萎田。屏营邀帝眷，切已虑民天。

庶政修三事，群工秉一虔。夔夔亲步祷，藉以谢尤愆。
宫怨
李龏（金朝）

得宠忧移失宠愁，上皇行处不曾秋。泪痕不学君恩断，空逐春泉出御沟。
偈八首 其二
释慧远（宋代）

昨夜来报五参，正值老僧洗脚。起来抖擞精神，末上输他一著。
挽林焕章二首 其一
刘克庄（宋代）

昔在端平际，临朝想老成。但闻辕固召，不见伏生行。

霜柏无寒暑，朝华有悴荣。由来天所靳，上寿与高名。
窈窕溪
文洪（明代）

平生谢幼舆，寄情在一壑。岂无治世才，不易閒居乐。

酒醒山月高，松风自回薄。
山中小搆姚宝山以诗见贺依答六首 其一
陈圭（明代）

不见高人久，含情日倚楼。雕龙思绪论，吐凤忆风流。

笔底三江泻，胸中万宝褒。何当击舟楫，一过白沙洲。
饮酒·其七
陶渊明（魏晋）

秋菊有佳色，裛露掇其英。
泛此忘忧物，远我遗世情。
一觞虽独尽，杯尽壶自倾。
日入群动息，归鸟趋林鸣。
啸傲东轩下，聊复得此生。
酬答二首
李贺（唐代）

金鱼公子夹衫长，密装腰鞓割玉方。

行处春风随马尾，柳花偏玉内家香。

雍州二月梅池春，御水暖白蘋.试问酒旗歌板地，今朝谁是拗花人。
送秦宜仲主簿之京
谢应芳（元代）

丈夫不洒离别泪，杯酒聊发《玲珑》歌。黄杨闰馀岁已久，红杏日边春正多。

子瞻手携铁柱杖，太白足上金銮坡。凤台佳景必重赋，千万寄语来薜萝。
满庭芳
曹勋（宋代）

秋色澄晖，蟾波增莹，桂华宫殿香凝。夜凉天半，横管度新声。应是齐吹万指，岩谷震、石裂霜清。天如水，飞云散尽，江月照还明。

人间，何处有，祥风缓引，飘下层城。想广寒光冷，妙舞轻盈。愿上君王万寿，空伫忆、酒海吞鲸。归来也，惊涛隐隐，余韵入青冥。
过家兄牛城山岩遂陟冠石 其二
彭云鸿（清代）

依险筑高垣，一冠古制存。山川藏栗里，风俗辨桃源。

多难思经世，长歌竟闭门。寒崖茶树在，旧业忆王孙。
见杨诚斋
徐玑（宋代）

名高身又贵，自住小村深。
清得门如水，贫惟带有金。
养生非药饵，常语尽规箴。
四海为儒者，相逢问信者。
补录丙申二月夜自沪河坐小轮船达苏州醉醒作
沈瑜庆（清代）

楼上清歌彻夜阑，四围花影泥人看。莺声如沸潮如酒，侵晓吴江雨作寒。
置酒签厅观荷徐判官携家酿四首
曾几（宋代）

白日红红花映阶，高高下下叶成杯。
娇娆似不禁长夏，故就团圞扇影来。
自题淡轩
张守忠（元代）

世乱缤纷我独遭，归来行径长蓬蒿。探囊已觉黄金尽，绕舍惟看绿树高。

消闷每沽村店酒，禦寒空借故人袍。掩门独坐凭谁问，白发萧萧两鬓毛。
戏次前韵寄王巩二首 其二
苏辙（宋代）

细竹寒花出短䍦，故山耕耒手曾持。宦游暂比凫鹥集，归计长遭句偻欺。

歌舞梦回空历记，友朋飞去自难縻。悠悠后会须经岁，冉冉霜髭渐满颐。
答夔州旧僚被召见寄
李复（宋代）

圣恩优厚得西还，又向云台作地仙。
顾我全生如苦李，喜君频酌似甘泉。
一篙已占南溪水，二顷初无负郭田。
他日题诗如欲寄，为寻茅屋白云边。
题代祠部书院
张方平（宋代）

上第西归即弃官，此人趣味亦堪怜。风波常自庙堂起，云壑不随朝市迁。

野叟馈浆羞客气，山僧投拂悟尘缘。青城山下空堂在，留入华阳续旧编。
喜谈长益方尔止枉集草堂
蔡蓁春（清代）

轻舠先后自芜江，谢李如招客到双。顾我草堂花满径，留君春酒月移窗。

旧交墓木俱成拱，新接须眉各已庞。只恐相逢还易别，更阑小坐对银釭。
登东皋
甘复（元代）

日夕登东皋，东皋树参差。回首望故园，天阔云空垂。

闾里孰不念，旅游孰不悲。大川风波盛，远道豺虎饥。

上兴杞国忧，下肆楚狂痴。苦遭事物役，不觉岁月驰。

年少诵经史，素心在济时。漂荡无定迹，神隳意若疲。

从以业耕作，□□歌古词。
郭教授自常州来得蔡提干书
释居简（宋代）

门丁通刺字，道是小汾阳。宅相有梅屋，子衿森雁行。

蟾犀排麝馥，鱼蠹避芸香。冷帐春风暖，何时话对床。
携家游南山
吴则礼（宋代）

都梁山色杨柳青，天乞覉臣如许情。
不嫌野褐垂垂好，故作春风踽踽行。
幽花傍水有孤笑，好鸟随人时一鸣。
晚饭招提且僧钵，关心七尺瘦藤轻。
下蔡镇夜憩文珠寺闻野歌有献胡山人诗者得江字
唐伯元（明代）

十二连城淮水泷，州来曾是古名邦。烟收万井月明夜，人坐空山秋满江。

但有梵音存古刹，何须野曲送新腔。忽传有客题诗句，可是鹿门人姓庞。
送友游武夷
陆俸（明代）

秋来天外结幽期，一月看山到武夷。
石壁负舟仙去后，天风吹袂独吟时。
花深九曲烟霞寂，月出千峰猿鸟悲。
我亦江湖从孟浪，闻君长往不胜思。
刘义夫欲与先陇植兰寄数根
王十朋（宋代）

思亲何忍陟南陔，采得幽兰祇自哀。寄与东山刘孝子，佳城侧畔好亲栽。
杪秋送族子几倩兼寄罗康世何日美
区怀瑞（明代）

沮漳秋月印波光，别去犹悬玳瑁梁。千里心期虚绾结，十年眉黛忆清扬。

频侦玉岫烽烟遍，归访珠林道路长。若问城头冰雪影，侏儒方朔总空囊。
次韵题秋崖
方岳（宋代）

秋崖何尝与人绝，渠自胸中欠风月。
齐云落星吾所无，草木深幽终是别。
桂花正开山气清，人间无路争峥嵘。
虚皇借与广寒住，夜半拟进秋风行。
芙蓉作城花露惹，一片月明天上下。
风前把杯和月吞，嚼出新诗不供写。
醉倒宁知酒户悭，满身树影蛟蛇蟠。
群仙挽我便归去，云海翻涛毛发寒。
赠僧五首。清闲上人（自蜀入洛，于长寿寺说法度人）
白居易（唐代）

梓潼眷属何年别，长寿坛场近日开。

应是蜀人皆度了，法轮移向洛中来。
杂感八首 其五
孙一元（明代）

大道无狭邪，全德万物备。白日浴咸池，悠然会此意。

熠耀争微光，鷾鸸矜小智。欲辨已忘言，沧溟浩无际。
饯许州宋司马赴任
薛稷（唐代）

令弟与名兄，高才振两京。别序闻鸿雁，离章动鶺鴒.

远朋驰翰墨，胜地写丹青。风月相思夜，劳望颍川星。
书子莱丙戌登科题名小录后
王之道（宋代）

屈指宣和岁在辰，於今四十有三春。
吾家又得莱追继，丛桂从兹不乏人。
导引·龙驰驾
佚名（宋代）

龙驰驾，玉辂俨宸威。天仗下端闱。华旌翠羽笼黄道，赫奕照晨晖。大哉仁孝逾尧舜，圭瓒罄虔祈。神灵肸蚃来歆答，万寿保纯禧。
休洗红
杨慎（明代）

休洗红，红颜薄命恨难穷。蛾眉倾国谁家女，十五纤腰媒未通。

金屋盈盈娇白日，锦窗的的玩春风。戎马一朝生冀北，黄巾万骑满山东。

金缯贱弃如泥土，绝色争擒献镝锋。火烧野田飞墅鸭，云映东方生螮蝀。

飘零自分身如叶，憔悴谁甘首似蓬。当时不识门前路，今日能弯马上弓。

妇女何能坚节操，丈夫本自不英雄。
二月初八日
赵蕃（宋代）

只道贫无置锥地，根株戢戢自何生。
春风向暖浑宜裌，抛掷残绵傍砌楹。
故池
宋庠（宋代）

几曲春渊逗碧塘，翚檐沙版照波光。
多年不浴荀池凤，戏鹜时时下夕阳。
寒雀
杨万里（宋代）

百千寒雀下空庭，小集梅梢话晚晴。
特地作团喧杀我，忽然惊散寂无声。
示侄佐（佐草堂在东柯谷）
杜甫（唐代）

多病秋风落，君来慰眼前。自闻茅屋趣，只想竹林眠。

满谷山云起，侵篱涧水悬。嗣宗诸子侄，早觉仲容贤。
偶书
徐瑾（宋代）

明中悟理造忱诚，性觉通真风即行。
生不生来空是境，有无有处化为城。
荣枯现梦因缘想，色相求心妄执情。
名与实亡都在道，盲聋苦学漫营营。
湖居与仁先结邻赋呈四首 其一
俞明震（清代）

世转无穷境，人生有收束。老寻湖上庐，沧桑了无触。

一篱分割湖，图史罗百族。借君寒菜畦，画此井田局。

我自娱寂寞，君还课耕读。童稚禀礼法，山水含亲睦。

晨炊松柏香，书声过墙屋。日脚淡厨烟，饭熟书还熟。

此是承平声，念之泪盈掬。汶汶五十年，旧梦今可续。
嘲廉访司官
无名子（元代）

解贼一金并一鼓，迎官两鼓一声锣。金鼓看来都一样，官人与贼不争多。
以久字韵赋翁仲
钱颖（宋代）

武皇骑龙朝帝后，露湿铜仙古苔绣。
景初命名翁与仲，无复衣苔仍汉旧。
桓圭大剑高嵯峨，不动如山严镇守。
岂知屹立司马门，九鼎暗移司马手。
变迁陵谷亦何易，洛阳尘埃一回首，
因嗟宠辱非可常，世间何者为长久。
君不见后来荆棘埋铜驼，坐想失身横陇亩。
登高
袁臂（明代）

纵步凌高巘，招携酒伴同。偷閒谁学少，烂醉为成翁。

山骨逢秋瘦，松鳞映日红。狂吟复长啸，帽落不知风。
辛巳元夕牧翁偕我闻居士载酒携灯过我荒斋牧翁席上诗成依韵奉和
沈璜（元代）

乍停歌舞息喧阗，移泊桥西蓬户前。弱柳弄风残雪地，老梅破萼早春天。

酒边花倚灯争艳，帘外云开月正圆。夜半诗成多藻思，幽庭芳草倍鲜妍。
挽芸发吴君
勇朱芾（清代）

青蔼千峰暝，悲风万古呼。其谁挂宝剑，应有奠生刍。

皓月东方陨，长松夜壑枯。山泉君所爱，声到夜台无。
发故箧得表侄尤允所录杂文
王汝玉（明代）

我有心所亲，全家窜南徼。传闻已沦亡，想念结怀抱。

开箧睹遗书，临编增永悼。伊子自童丱，与尔敦情好。

自匪因亲䁥，由来同志操。泮宫武共步，兰省艺偕较。

宇宙中横溃，艰虞出非料。尔去困累拘，余归隐耕钓。

一朝异存没，万里阻哀吊。荒阡瘗旅榇，炎风拂飞旐。

二亲亦沈陨，孤息复谁告。感兹痛心膺，奚暇论墨妙。

殽羞奠安设，鞠养言非蹈。摛章情冀申，濡毫意如耄。
闻浙省今年蚕缫甚盛喜而有作 其四
弘历（清代）

浙土从来桑作田，宜晴宜雨养蚕天。女红并与农功溥，卒岁常吟七月篇。
正月十六日送子虡至梅市归舟示子遹
陆游（宋代）

策府还山白尽头，一廛随分葺菟裘。
看灯虽幸新春健，无食犹怀卒岁忧。
稚子与翁俱襏襫，大儿出塞习兜鍪。
它时别作谋生计，卖药惟当学伯体。
次韵天台陈勉卖痴呆四绝
沈周（明代）

瞒却惺惺去卖痴，呆儿真是养家儿。
到头打合无牙侩，空手归来告诉谁。
游中岩
袁说友（宋代）

篮舆屈曲上中岩，峻壁危峰面面山。
心月亭前何世界，不知天上与人间。
送杨贤甫副宪祀华岳江渎
李霨（清代）

圣代怀柔秩典章，首严岳渎尊金方。中丞暂假祠官节，宗伯亲金御府香。

挺秀三峰连汉畤，安澜万里下瞿塘。新秋莫讶无残暑，驿路风清白简霜。
赠别陈本容 其一
佘翔（明代）

东风乍转柳条新，尔去重扬蓟北尘。击筑若逢屠狗者，酒中谁是和歌人。
次韵吴推官二首 其二
韩淲（宋代）

坡云今日我重九，自古骚人无此手。一从陶令归去来，谁有閒中能漉酒。

篱边采采黄花歌，不盈襟袖还几多。满城风雨固应尔，欲制颓龄如老何。

怪来清气侵毛发，忽得新篇有风骨。溪亭应记见南山，玉水波寒步微月。
赠何道亨转北工部侍郎理易州厂
湛若水（明代）

宇宙何寥邈，造化苦长勤。绵绵初生条，倏忽摧为薪。

采薪须采枝，采薪休采根。枝伤可复生，根蹶难为春。

牛山既濯矣，乃尚寻斧斤。斧斤亦易缺，生理亦易灭。

畴若予草木，帝咨益重烈。往谐周虞衡，咸若夏鱼鳖。

尽物斯尽人，性分在调燮。
途中晓发
桂馥（清代）

一鸟破寒绿，秋意闲如客。朝日明林端，霜叶自修饰。

岭下乱水分，山根孤烟直。默默远游子，摇摇去何极。
登郡城南楼
张九龄（唐代）

闭阁幸无事，登楼聊永日。云霞千里开，洲渚万形出。

澹澹澄江千，飞飞度鸟疾。邑人半舻舰，津树多枫橘。

感别时已屡，凭眺情非一。远怀不我同，孤兴与谁悉。

平生本单绪，邂逅承优秩。谬忝为邦寄，多惭理人术。

驽铅虽自勉，仓廪素非实。陈力倘无效，谢病从芝朮.
后永嘉百咏·南塘
杨蟠（宋代）

出门日已晚，棹短路何长。
赖有风相送，荷花十里香。
读列子 其三
蕴端（清代）

人生有大化，天地皆密移。死亡接老耄，少壮代婴儿。

貌色与智态，爪发与肤皮。随生而随落，非复婴儿时。

其间不可觉，俟至后方知。
桂源铺
杨万里（宋代）

万山不许一溪奔，拦得溪声日夜喧。
到得前头山脚尽，堂堂溪水出前村。
卧病昼眠秋风作恶
张耒（宋代）

东堂岑寂似僧居，年老身闲不读书。
病卧空床鸡唱晓，窗前饥雀啄寒蔬。
水涨平后散步登北城作二章 其二
姚燮（清代）

狼藉城头云，惨与水光凝。乱山插水底，密舶压山碇。

迥然谁家楼，孤柳索犹剩。似我摇落馀，独拄万象靓。

窭人艰一身，势难活群命。徒借歌哭狂，哆口论时病。

西壁开晚阳，千里纳空映。庶夺元浩还，不受梦气胜。

郊原如大湖，金采一泓定。堤防将就颓，东泄势毋劲。
丁未上元后二日得老儿稚子平安三日得三从四十伯五十九叔讣 其二
曾丰（宋代）

姑无忘冢妇，祖未识头孙。路远徒惆怅，书来得慰存。

冬无馀谷粟，春可养鸡豚。切勿废生事，看人饱更温。
海陵四至堂坐月寄怀宾谷节谷节使师扬州
陈裴之（清代）

四并堂中别公去，四至堂中傍公住。也知公未到斯堂，光辉照遍淮南树。

淮南遗泽海陵长，绍圣名齐有美堂。康乐达人绵祖德，士安惠政满江乡。

绣衣借寇从来有，六州霖雨争骧首。夹道焚香送使车，问公还忆棠阴否。

宣慰欣传简郑韩，簪缨休作尚衣看。堂帘一德承恩易，节钺重来异数难。

圣心独眷江南重，盐梅好作和羹用。早识元龄公辅才，待偿昭达台垣梦。

蜀冈公燕狎烟霞，别馆题襟护碧纱。翠饮玉炉三涧雪，红簪金带四围花。

致亲许我听官鼓，绛随才愧兼文武。八表间停南浦云，一鞭催踏东华土。

甓社珠光照海东，屋梁颜色正思公。江山夜共冰轮影，丝竹秋生绛帐风。

蕙{木边}仿佛看题字，匆匆廿七年前事。当时童子问何知，此日勉为清白吏。

月阙微名阚泽惭，祝公开府又东南。魏公昼锦堂成后，六至还应续美谈。
园中偶题
陆游（宋代）

忆向彭州取牡丹，蜡封驰骑露初乾。
如今历尽人间事，纵有姚黄亦嬾看。
黄金埠旅泊感赋
冯祖昌（清代）

烽火惊心岁几回，江花溅泪向人开。韶光薄幸春如寄，芳草无言客又来。

岂有间情吟芍药，更无清梦到瑶台。浮家泛宅知何处，烟水茫茫极可哀。
金陵别诸朋旧往淮安至江上有所思 其二
陈琛（明代）

百年将欲半，一艺不能长。进德惭多病，观书苦健忘。

情真时忤俗，意豁转成狂。蘧瑗吾师也，知非且自强。
曾子固令咏齐州景物作二十一诗以献 其一 阅武堂
孔平仲（宋代）

开拓乾坤远，欢娱岁序深。堂前犹阅武，自是太平心。
由石门入山道中，口占示梦旦、稚星、拔可
林纾（清代）

似闻草木发奇芬，沿路峰皆斧劈纹。瞬息阴晴终作雨，高低松劈偶来云。

响泉坠涧前溪应，危径穿山积绿分。竹轿飘然空翠里，林峦转处待诸君。
寄怀丘仲阏逢甲
黄遵宪（清代）

沧海归来鬓欲残，此身商榷到蒲团。哀弦怕听家山破，醇酒还愁来日难。

绕树乌寻谁屋好？衔雏燕喜旧巢安。朝朝曳杖看山去，看到斜阳莫倚栏。
次韵余纯臣通判球琅轩
郑侠（宋代）

耸翠凌空不少盘，回环使宅封千峦。
高华谁为球琅辟，劲节相邻霜雪寒。
引得凤来缘有实，化为龙去始堪看。
桐庐寂寞烟云暝，惆怅无人近钓竿。
秋日偕吴啸秋宿八公洞
茅润之（清代）

为爱苍苔绕涧生，旋移湘簟与楸枰。野禽飞过叶徐堕，茶客梦醒铛乱鸣。

月上渐生丛树影，泉微不掩暗蛩声。山居三宿无他美，只觉心如止水清。
秋夜感旧作
林占梅（清代）

秋风从西来，萧萧鸣纸阁。百感忽然生，四顾叹离索。

忆我束发忽，壮怀亦磊落。买棹游江湖，走马入京洛。

文士交何、刘，侠客结朱、郭。携酒上歌楼，挥金恣欢乐。

归来曾几忽，家居渐落寞。两鬓惊萧疏，一身苦羁缚。

已敝苏子貂，不舞羊公鹤。负此七尺躯，铸就六州错。

安得请长缨，直扫单于幕。射虎弯星弧，斩蛟拭霜锷。

已矣复何言，此想真虚作。中夜起披衣，转觉鸡声恶。
燕支行营 其二
崔希逸（唐代）

阳乌黯黯映山平，阴兔微微光渐生。戍楼往往云间没，烽火时时碛里明。
雪晴
陆游（宋代）

腊尽春生白帝城，俸钱虽薄胜躬耕。
眼前但恨亲朋少，身外元知得丧轻。
日映满窗松竹影，雪消并舍鸟乌声。
老来莫道风情减，忆向烟芜信马行。
入关
宋伯鲁（清代）

冈峦重叠戴雄关，关势峥嵘霄汉间。多谢有情关上月，照人西去又西还。
吉州李伯高会判送盐{虫截}子鱼比海味之珍者
戴复古（宋代）

每思乡味必流涎，一物何能到我前。
怒奋两螯眸炯炯，饱吞三印腹便便。
形模突出盐池底，风味横生海峤边。
合为莼鲈动归兴，久抛东浦钓鱼船。
时运
陶渊明（魏晋）

时运，游暮春也。春服既成，景物斯和，偶景独游，欣慨交心。

迈迈时运，穆穆良朝。
袭我春服，薄言东郊。
山涤余霭，宇暧微霄。
有风自南，翼彼新苗。

洋洋平泽，乃漱乃濯。
邈邈遐景，载欣载瞩。
人亦有言，称心易足。
挥兹一觞，陶然自乐。

延目中流，悠想清沂。
童冠齐业，闲咏以归。
我爱其静，寤寐交挥。
但恨殊世，邈不可追。

斯晨斯夕，言息其庐。
花药分列，林竹翳如。
清琴横床，浊酒半壶。
黄唐莫逮，慨独在余。
送双桂天公
成鹫（清代）

一见愚关便不疑，受恩深处少人知。何妨得座披衣后，正好观山玩水时。

法社颓纲凭振起，祖庭虚席莫归迟。自怜后进身先老，欲侍巾瓶未可期。
感事 其一
王中立（宋代）

雪花如席朔云低，一曲琵琶泪满衣。山色似眉江似练，何时明月送将归。
送汪伯昭游白门伯昭将自京口至栖霞寺因忆旧
李流芳（明代）

款段桥边路欲歧，龙潭驿口日将西。
挥鞭遥指山如伞，一路江帆乱马蹄。
述征诗 其三
赵进美（明代）

橹背指石帆，更进烟际艇。静闻广陵钟，春林悬塔影。

城郭殊绮丽，云物自清回。曲巷萦柔丝，高甍跻朝景。

娟娟柳覆陌，濛濛花垂岭。鸟飞山气佳，竹抱溪流永。

杂木鸡台荒，残霞萤苑冷。览迹感逝留，抚运发深省。
戒醉
张耒（宋代）

平生嗜酒爱离骚，痛饮须知属我曹。
仕宦低回要斗粟，功名迂阔欲霜毛。
直须减省樽罍费，莫厌沉迷簿领劳。
醉吐相茵君勿恃，邴公遗事久寥寥。
去草
黎廷瑞（宋代）

佳花日封溉，恶草时剪薅。
花事犹未绪，草意复已高。
三叹谓老圃，不得偿秋毫。
荣悴岂其天，置之听所遭。
老圃顾我叹，吾岂仇莠蒿。
兹圃吾所职，不尔毋乃叨。
君言固近厚，吾躬敢辞劳。
东洲春浪　高明
区怀素（明代）

春深云霭簇溪头，风动涟漪织锦流。色映桃花通竹院，光翻练影上兰舟。

遥汀演漾鯈鱼乐，曲渚潆洄鹤观幽。可是雨霖沾溉足，遂成汪泽沛芳洲。
八月七日被命上会稽沿途所历拙於省记为韵语
魏了翁（宋代）

会稽太守约重论，解后新安共一尊。
踏月归来已丁夜，又乘失舫出西门。
晚春欲携酒寻沈四著作先以六韵寄之
白居易（唐代）

病容衰惨澹，芳景晚蹉砣。
无计留春得，争能奈老何？
篇章慵报答，杯宴喜经过。
顾我酒狂久，负君诗债多。
[沈前后惠诗十余首，春来多醉，竟未酬答，今故
云尔。]
敢辞携绿蚁，只愿见青娥。
最忆阳关唱，真珠一串歌。
[沈有讴者善唱西出阳关无故人词。]
敦煌廿咏 其九 瑟瑟咏
敦煌人作品（唐代）

瑟瑟焦山下，悠悠采几年。为珠悬宝髻，作璞间金钿。

色入青霄里，光浮黑碛边。世人偏重此，谁念楚材贤。
高宗皇帝挽词二首
叶适（宋代）

何止超前代，功隆道更尊。
几同造区夏，还复外乾坤。
黄屋尧年度，青山禹穴昏。
遗民犹望幸，泪血洒中原。
题九仙宫
龚伯玙（宋代）

桃花流水隔人间，千古高风不可攀。
绿树阴中孤鹤宿，碧潭深处九龙蟠。
雨馀芝术香丹室，夜半风云绕石坛。
富贵由来天有命，何劳清梦到邯郸。
观物 其二
许衡（元代）

万物备吾身，身贫道未贫。观时见物理，主静得天真。

心爽星辰夜，情欣草木春。自怜离乱后，能作太平人。
登蒜岭
喻良能（宋代）

三年乌石山边路，每恨南留未北归。
今复无端登蒜岭，却寻乌石认亲闱。
赠内诗
徐悱（南北朝）

日暮想清阳，蹑履出椒房。网虫生锦荐，游尘掩玉床。

不见可怜生，空馀黼帐香。彼美情多乐，挟瑟坐高堂。

岂忘离忧者，向隅心独伤。聊因一书札，以代九回肠。
感寓 其二十六
童轩（明代）

艳色天下重，不以今古殊。明妃倾国容，如何嫁单于。

有貌不足恃，有才当自愚。士衡遭杀戮，元礼成羁缧。

君看冥冥鸿，人生反不如。
自课
商可（清代）

龆龀初授经，传家惟四始。和平兼温厚，颇识风人旨。

貌遗留乃神，理合变其体。方员无定形，勿学涂印玺。

作为冰雪词，独赏无人喜。何用黄金鎞，与世刮眸子。
野望 其一
李呈祥（清代）

端居绝物役，晨炊饱藜羹。微风动远树，坦步及春晴。

耳目入寥廓，天地但空明。群动各自适，众音相和鸣。
句
王俊（宋代）

胜日登楼望，山川一半春。
祭告南岳杂诗 其二
高珩（明代）

两岸层层嶂，孤城面面山。横襟凭一叶，睥睨洞庭间。
姚元白黎惟敬张羽王见过小酌得孤字
欧大任（明代）

燕市浮沉日，将谁向酒垆。自难期贵客，君肯问潜夫。

白眼千人废，黄金一醉无。却看星斗上，剑气不曾孤。
述工夫 其六 交合
李道纯（元代）

造道元来本不难，工夫只在定中间。阴阳上下常升降，金水周流自返还。

紫府青龙交白虎，玄宫地轴合天关。云收雨散神胎就，男子生儿不等闲。
投长沙裴侍郎
杜荀鹤（唐代）

此身虽贱道长存，非谒朱门谒孔门。
只望至公将卷读，不求朝士致书论。
垂纶雨结渔乡思，吹木风传雁夜魂。
男子受恩须有地，平生不受等闲恩。
诵经石
胡梅所（宋代）

昔人曾此月明中，扫石焚香礼碧空。
千载台空人不见，野花啼鸟自春风。
怀远雨夕
黄公仪（明代）

江郡东来此要津，万山如戟斗嶙峋。舟航阻绝经商路，车马踌嶙问驿人。

风至烟尘常扑面，雨馀沾湿不容身。愁听门外桓伊笛，何用喧喧动四邻。
凭栏
邹浩（宋代）

朝天坊里朝天客，北去朝天已赐环。从此昭平梦不到，剩凭栏槛看青山。
浮邱八景 其五 留舄亭
姚光泮（明代）

仙郎天上佐飞龙，曾向丹邱寄远踪。留得亭前双玉舄，白云长护紫霞封。
贺兄得节二首
姜邦达（宋代）

夜雨当年旧话空，草庐应记乱山重。
归来若上松楸望，前对南屏巾子峰。
晦日任桥池亭
储光羲（唐代）

温泉作天邑，直北开新洲。未有菰蒲生，即闻凫雁游。

六亭在高岸，数岛居中流。晦日望清波，相与期泛游。

西道苦转毂，北堤疲行舟。清泠水木阴，才可适我忧。
醉公子
仇远（元代）

晓入蓬莱岛。松下锄瑶草。贪看碧桃花。误游金母家。

一酌洼尊露。醉失归来路。不见董双成。隔花闻笛声。
过黄叶庵
圆映（明代）

郭西有竹庵，幽闲旷奇绝。壁绿苔晕封，地走松根裂。

林鸟领法音，冢鬼飧禅悦。秋池净若空，霜枫赤疑血。

晦迹简酬人，义无不了说。
蟾宫曲·晓起
徐琰（元代）

恨无端报晓何忙。
唤却金乌，飞上扶桑。
正好欢娱，不防分散，渐觉凄凉。
好良宵添数刻争甚短长？
喜时节闰一更差甚阴阳？
惊却鸳鸯，拆散鸾凰。
犹恋香衾，懒下牙床。
连日快晴登金华庵观大面诸峰
程公许（宋代）

斋心谒殊庭，异境目力眩。
积阴疑漏天，娲石谁与炼。
列仙喜我于，一笑晴景现。
絮云敛太空，螺翠敞大面，
正位俨宸极，群峰拱星弁。
烟云互吐吞，草木郁葱倩。
错磨金碧丽，襞积霞绮绚。
平生饫看山，及兹颇创见。
常闻西城君，承诏通明殿。
玉虬层空来，宝室仙境擅。
真侣万五千，朝夕侍游燕。
凝神杳渺间。稽首瓣香荐。
倏看碧瑶岑。坌起白云片。
溟幸含一气，瞬息阅千变。
意恐大隗迷惑作巨鳌抃。仙者奚异人，
岂忍为独善。利欲膏火熬，
是非这时角战。持是以求仙，
何民沙作膳。吾身信浮沤，
世事如掣电。本来一晶明，
初不假方便。阴缘聊尔耳，
可使为物转。寸田须锄耘，
老屋亟营缮。行迷及未远，
补过以无倦。飚游如胖子，
印我本誓愿。他年兰初馆，
或可备精选。
岁暮感怀
萨哈岱（清代）

天意寒将雪，争林雀乱啼。孤怀伤岁暮，小立倚楼西。

竹叶违良友，梅花忆故妻。所思都不见，愁与冻云齐。
次韵元伯晓出白门
黄庶（宋代）

山形云染翠屏曲，溪色练铺银汉东。楼台一轴古今本，行者往来图画中。
题黄德老西亭二绝
郑刚中（宋代）

花木横斜转小蹊，疏帘竹屋任高低。
何人移得僧窗静，置在君家厅事西。
思山居一十首 忆药苗
李德裕（唐代）

溪上药苗齐，丰茸正堪掇。皆能扶我寿，岂止坚肌骨。

味掩商山芝，英逾首阳蕨。岂如甘谷士，只得香泉啜。
奉天别渔石司寇
康海（明代）

腊日暖如春，君归谒紫宸。一尊奉天酒，千古五陵人。

剑佩勤边远，风云入梦新。明时逢圣主，令世浥清尘。
晓发
唐求（唐代）

旅馆候天曙，整车趋远程。几处晓钟断，半桥残月明。

沙上鸟犹在，渡头人未行。去去古时道，马嘶三两声。
野宿
毛直方（宋代）

归恨逐春深，迟休欲缩程。
远山何处碧，落日故乡明。
路改柴门僻，村空石硙鸣。
乞蔬仍买米，一宿尚营营。
归宗山籁一百四首 其八十八
释函是（明代）

背山朝隐雾，傍殿夜闻钟。忽忆此生事，都忘何处从。

百骸成聚散，一觉有春冬。饮啄同山鸟，登临信竹筇。
出塞曲三首 其二
刘敞（宋代）

丈夫不惧死，所惧潜阘茸。出身义许国，桀石贾馀勇。

岂无亲戚怜，决去甘登陇。人生在奋发，将相宁有种。
遣兴
周文璞（宋代）

山中雨更愁，不是弃吾州。
怀母未能去，诉邻谁肯留。
茶人穷似虱，药户狭于舟。
一磵多深碧，嘲吟尚自由。
净惠桥亭为水所漂因劝宽老葺之二首 其二
郭祥正（宋代）

水涨西桥折，重来路已差。檐牙翻骇浪，石脚没平沙。

梦想追尘迹，湮沈叹物华。何人能起废，壮观老禅家。
月夕爱南窗竹影
张雨（元代）

两丛小竹南窗下，露叶风枝共秋夕。月明见影忽自笑，移得王淮凤翔壁。
扇子诗
李石（宋代）

风轻匝破世界，山僧如如自在。
个中纯白团圆，洞然汉香水海。
太乙宫即事 其二
王同祖（宋代）

绿阴密处著危亭，佳气葱葱王武林。一片红尘飞不入，杜鹃啼处白云深。
寄吴所与
萧翀（明代）

南溪流水北溪云，无限新愁总忆君。
鸿雁归时天杳杳，鹧鸪啼处雨纷纷。
郎官湖口江流合，武姥峰头树色分。
相去只缘三十里，此生何事苦离群。
三月八日 其二
韩淲（宋代）

春浓自徘徊，我歌亦其事。峥嵘眼中人，磊磈言外意。

何哉非达也，拂石醒小醉。棋枰随圆方，目击胜败易。

冷斋芹泮地，坐久湿空翠。了无官曹尘，所以野老至。

汎乎不系舟，未数长沙谊。
金城山
李思聪（宋代）

杏花洞天路崎岖，曾见千年百斛奴。
试问金城山里事，只言仙境似蓬壶。
湖山万里歌并引
罗伦（明代）

光霁湖天月满舷，棹歌声里铁肠仙。棹歌声禋日如年，歌声一透鸿濛坚。

歌停云散山依然，歌韵初传满大千。渭城三叠流空烟，湖山一曲江天连。

颍川老子归田园，桑麻万顷东风妍。蓑衣箬笠犁锄边，芒鞋竹杖风花前。

麻衣草座南阳阡，石头玉板东坡禅。人间官不直一钱，四时青紫西风蝉。

至今薄俗违高贤，梦祥骨鲠知谁怜。我独击节非谀便，粹之潇洒轻肥鲜。

益庵冷暖寒无毡，手持铁杖来扶颠。两公脊硬当皇天，金兰气味同心言。

海天梦落烟霞先，西江忽上番禺船。乾坤疮痍谁当痊，天河莫写中幽悁。

冷庵回首别袂褰，益庵落笔惊龙眠。湖山万里离情牵，湖山万里一幅笺，冥鸿天阔凤孤骞。
辇下春怀十绝呈赵达夫 其六
刘弇（宋代）

一番勒花寒阵过，几竿搓柳日痕流。新阡绀幰迢迢去，往事黄昏恰恰愁。
游道岩观有引
邓希恕（宋代）

乘云不到玉皇家，岩上仙桃几度花。
今日喜偕三益友，看来丹灶炼黄芽。
早发赴蒙县二首 其一
刘弇（宋代）

草露垂垂白，溪泥脚脚深。槿篱藏吠犬，桑蘙漏栖禽。

食匕惊浮世，鞭梢度寸阴。利名幺么得，会是死灰心。
南庄八景为孙封君题八首 其八 古亭留客
潘希曾（明代）

千载欧翁醉，遗文亦壮哉。几经亭下路，留读憩阶苔。
再别
陈与义（宋代）

多难还分手，江边日发新。
公为九州督，我是半途人。
政尔倾全节，终然却要身。
平生第温峤，未必下张巡。
南归书事
杨时（宋代）

浪漫人间压客尘，衡门长忆锁榆枌。
忘言拟尽轮人妙，陈迹慵榆史籀文。
万里功名心独冷，一廛耕凿力能勤。
旧游欲问南归趣，寂寞吾今过子云。
永同欢
仲殊（宋代）

绣帘卷，沉烟细。燕堂深，玳筵初启。庭下芝兰，劝金卮，有多少雍容和气。
瑞鹧鸪
谭处端（元代）

修行频剔性中灯。照破从来暗里昏。物物头头休染著，昏昏默默绝言论。

超凡入圣非由我，地狱天堂总在君。唯有一条真正路，居常牢闭四城门。
自安仁至豫章途中杂兴十九首
赵蕃（宋代）

晓雨犹偷客枕安，重烦啼鸟报艰难。
整车欲去还休歇，云合忘踪山四攒。
感昔
陆游（宋代）

三著朝冠入上都，黄封频醉渴相如。
马慵立仗宁辞斥？兰偶当门敢怨锄？富贵尚思还此笏，衰残故合爱吾庐。
灯前目力依然在，且尽山房万卷书。
登清晖楼
刘禹锡（唐代）

浔阳江色潮添满，彭蠡秋声雁送来。

南望庐山千万仞，共夸新出栋梁材。
秋怀
陆游（宋代）

暮年身世转悠悠，又向天涯见早秋。
昨夜月明今夜雨，关人何事总成愁。
商妇词十首
刘克庄（宋代）

自说居奇货。人知有贩心。
相如小商尔，卖赋得千金。
同舍以笔墨更相遗有诗见邀同作
程俱（宋代）

将军白首玄池阴，手持毛锥如绿沉。千人独扫杜陵老，百犗欲绿东海任。

中山豪族一当百，即墨坚垒高临深。孙郎精骑固无匹，长卿偏师那可侵。

久知良工须利器，岂但善贾缘多金。故追老兔尽三窟，已倒霜松踰十寻。

于菟犹存凤阁卧，黄庭不博鹅池临。清观越石已成冢，始信管城真尽心。

客卿摩顶利天下，修竹欲汗南山林。儒生意广亦自苦，但有遗迹藏来今。

两公笔阵略相抗，往往钺并张旗参。铺扬功伐借二物，寸木可使齐高岑。

嗟余绝学久焚弃，嘿守三一朝飞森。
小祇园六绝 其一
王世贞（明代）

隆福寺西新种竹，啸雨萦烟几万条。野夫昼玩兴未已，夜半来眠竹畔桥。
点绛唇 春愁
赵鼎（宋代）

香冷金猊，梦回鸳帐馀香嫩。更无人问。一枕江南恨。

消瘦休文，顿觉春衫褪。清明近。杏花吹尽。薄暮东风紧。
真州杂赋
文天祥（宋代）

聚观夹道卷红楼，夺得南朝一状头。
将谓燕人骑屋看，而今马首向真州。
丁酉端月偕章次白过孝慈庵用俍亭禅师夜过半亩居诗韵呈青雨上人
赵之琛（清代）

落日照城阴，烟树覆茅屋。阿师坐高堂，焚香惬幽独。

清兴发清吟，散笔写散木。几案净无尘，胸怀虚若谷。

我来避喧嚣，对此称快足。莫嫌半亩宽，世界藏一粟。
德宗皇帝挽歌词四首
白居易（唐代）

执象宗玄祖，贻谋启孝孙。文高柏梁殿，礼薄霸陵原。

宫仗辞天阙，朝仪出国门。生成不可报，二十七年恩。

虞帝南巡后，殷宗谅暗中。初辞铸鼎地，已闭望仙宫。

晓落当陵月，秋生满旆风。前星承帝座，不使北辰空。

业大承宗祖，功成付子孙。睿文诗播乐，遗训史标言。

节表中和德，方垂广利恩。悬知千载后，理代数贞元。

梦减三龄寿，哀延七月期。寝园愁望远，宫仗哭行迟。

云日添寒惨，笳箫向晚悲。因山有遗诏，如葬汉文时。
春雨
楼钥（宋代）

漫漫平湖接远天，濛濛细雨湿轻烟。
野桥横著草深外，何处渡头人上船。
登祝融峰题上封寺二首 其二
刘摰（宋代）

寒风吹脑赤霄边，飞鸟犹难到绝巅。下见人间又成海，恍惊身绝此何天。

岩腰半白春留雪，僧面多黔日冒烟。我亦淮南宗姓后，举家应合到神仙。
刺濆淖
范成大（宋代）

峡江饶暗石，水状日千变。
不愁滩泷来，但畏濆淖见。
人言盘涡耳，夷险顾有间。
仍于非时作，未可一理贯。
安行方熨縠，无事忽翻练。
突如汤鼎沸，翕作茶磨旋。
势迫中成洼，怒霁外始晕。
已定稍安慰，儵作更惊眩。
漂漂浮沫起，疑有潜鲸噀。
勃勃骇浪腾，复恐蛰鳌拚。
篙师瞪褫魄，滩户呀雨汗。
逡巡怯大敌，勇往决鏖战。
幸免与斋入，还忧似蓬转。
惊呼招竿折，奔救竹笮断。
九死船头争，万苦石上牵。
旁观兢薄冰，撇过捷飞电。
前余叱双来，山险固尝偏。
今者击橶誓，岂复惮波面。
澎澎三峡长，澎澎一苇乱。
既微掬指忙，又匪科头慢。
天子赐之履，江神敢吾玩？
但催叠鼓轰，往助双橹健。
送赵承之出守邓州
张纲（宋代）

蓬莱宫中老仙伯，一首诗堪万人敌。胡不佩剑趋明光，要试南阳二千石。

南阳异时名帝乡，蘘山菊水秋风香。民歌召杜向千载，至今遗俗皆农桑。

使君此去殊不恶，坐啸风流有馀乐。堂前画烛照红妆，席上枯棋响飞雹。

行看玺书下赤墀，旌旗夹道生光辉。应念斯文要羽翼，归来九万翔天池。
寄旧同年
何扶（唐代）

金榜题名墨尚新，今年依旧去年春。

花间每被红妆问，何事重来只一人。
溪亭夜集走笔
胡仲弓（宋代）

倚柱看潮生，渔歌静中发。
吟罢寂无声，江风对山月。
西江月 以上见还真集卷下
王＊（元代）

入室先知下手，安炉要会施工。癸生急采向黄中。逆把天轮旋动。赤子飞神入海，苍龙骑上南宫。片时啸咏下瑶空。十极神仙皈奉。
颂古十首
释法薰（宋代）

曾到未到俱吃茶，为君抉出眼中花。
犀因玩月纹生角，象被雷惊花入牙。
弥牟镇驿舍小酌
陆游（宋代）

邮亭草草置盘盂，买果煎蔬便有余。
自许白云终醉死，不论黄有有除书。
角巾垫雨蝉声外，细葛含风日落初。
行遍天涯身尚健，却嫌陶令爱吾庐。
游生米施真君观阅李德素旧题五绝句遂次韵和之 其五
郭祥正（宋代）

晴云落日似横金，水鸟松风伴我吟。题壁高人竟何在，犹应施老笑无心。
余氏心晖堂
马廷鸾（宋代）

客从银山来，遗我骊龙珠。
高文伟大册，至宝耀室隅。
一读心为伟，再读目为盱。
夫记者为谁，颍封人之徒。
人生天地间，母怀靡知愚。
至恩嗟莫报，大节尤可吁。
柏舟谅人只，蓼莪生子劬。
所以茅季伟，鸡半馔设腴。
所以王休证，鱼双甘旨需。
此理有俱有，此心无息无。
儿寒衣芦花，母在足欣娱。
儿罪履中野，终怜自噫呜。
高高心晖堂，申旦所依于。
俨然其若存，何可离须臾。
我吟方区区，我步方于于。
起看物所性，因悟理不诬。
怀哉反哺者，城头尾毕逋。
偈倾一百三十三首
释法薰（宋代）

指天指地，小儿子戏。
无可殷勤，浇杓恶水。
宫词
胡仲弓（宋代）

汉宫春色傍黄昏，曾谒金门奉至尊。
月上海棠人寂寂，焚香百拜感皇恩。
游褒禅山记
王安石（宋代）

褒禅山亦谓之华山，唐浮图慧褒始舍于其址，而卒葬之；以故其后名之曰“褒禅”。今所谓慧空禅院者，褒之庐冢也。距其院东五里，所谓华阳洞者，以其乃华山之阳名之也。距洞百余步，有碑仆道，其文漫灭，独其为文犹可识曰“花山”。今言“华”如“华实”之“华”者，盖音谬也。

其下平旷，有泉侧出，而记游者甚众，所谓前洞也。由山以上五六里，有穴窈然，入之甚寒，问其深，则其好游者不能穷也，谓之后洞。余与四人拥火以入，入之愈深，其进愈难，而其见愈奇。有怠而欲出者，曰：“不出，火且尽。”遂与之俱出。盖余所至，比好游者尚不能十一，然视其左右，来而记之者已少。盖其又深，则其至又加少矣。方是时，余之力尚足以入，火尚足以明也。既其出，则或咎其欲出者，而余亦悔其随之，而不得极夫游之乐也。

于是余有叹焉。古人之观于天地、山川、草木、虫鱼、鸟兽，往往有得，以其求思之深而无不在也。夫夷以近，则游者众；险以远，则至者少。而世之奇伟、瑰怪，非常之观，常在于险远，而人之所罕至焉，故非有志者不能至也。有志矣，不随以止也，然力不足者，亦不能至也。有志与力，而又不随以怠，至于幽暗昏惑而无物以相之，亦不能至也。然力足以至焉，于人为可讥，而在己为有悔；尽吾志也而不能至者，可以无悔矣，其孰能讥之乎？此余之所得也！

余于仆碑，又以悲夫古书之不存，后世之谬其传而莫能名者，何可胜道也哉！此所以学者不可以不深思而慎取之也。

四人者：庐陵萧君圭君玉，长乐王回深父，余弟安国平父、安上纯父。

至和元年七月某日，临川王某记。
为园 其一
黎国衡（明代）

耕烟何处好，长傍水云居。遇雨行无笠，逢人揖带锄。

嘉蔬容易长，蔓草已先除。更待中田熟，南窗暇著书。
莹老自浙归住东广光孝移住南华五首
曾丰（宋代）

重脱袈裟挂广州，与人说法口如流。
放生池里鱼倾耳，受戒坛前石点头。
残春
陆游（宋代）

江鮆堆盘粔籹香，山家节物亦穷忙。
桑间葚紫蚕齐老，水面秧穷麦半黄。
语燕似催春事去，游丝不似客愁长。
乡村年少那知此，处处喧呼蹴鞠场。
行京
释行海（宋代）

锦绣杭州几万家，野人犹恋旧京华。
旧京三百春风巷，一巷笙歌一巷花。
题保郡韩澹庵都宪梅窗月影卷
王缜（明代）

梅窗月影两清奇，一任园亭静乐之。琼浦珠圆光的历，玉龙鳞细影参差。

花痕印户重重上，桂魄穿帘旋旋移。岁晚功成尘事少，正宜梅月结相知。
宫词一百首
岳珂（宋代）

十里金明贯宝津，鸭头新绿水粼粼。
玉卮齐献尧阶寿，柳钯花光一样春。
金宫词一百首其二十五
门内使走天街，当殿亲收宰相才。
一榜尽除州别驾，谢恩未了杏园开。
寄题陈国器容膝斋
朱松（宋代）

渊明乃畸人，游戏于尘寰。南窗归徙倚，宇宙容膝间。

岂不念斗归，折腰谅匪安。是非无今昨，飞倦会须还。

国器青云姿，逸志追孔鸾。曲肱数椽底，尚友千载前。

规模琴书室，料理松菊缘。心游万物表，了觉函丈宽。

念君方适越，昔至谁云然。要知丘壑志，本出轩裳先。

琐闼丽宸居，追飞不云艰。回车莫待远，泉石闻此言。
宫辞（五首）
明周藩王（明代）

春殿牙签万轴馀，香匀风细绿窗虚。
侍儿临罢诚斋帖，函出先呈女较书。
咏庭中槐和四家兄兼邀诸客同和 其二
区大相（明代）

团圞阴广砌，旖旎发芳年。复兹炎夏月，散影日华前。

高送吟风鸟，凉思饮露蝉。南薰此披拂，留客和朱弦。
送大理金少卿赴阙以老成耆德重于典刑为韵兼
仲并（宋代）

忆昔游成均，千言谈笑成。
杰立群隽上，少日腾英声。
大当持荷橐，小当登蓬瀛。
戢翼久不振，一旦朝阳鸣。
题大禹寺义公禅房
孟浩然（唐代）

义公习禅寂，结宇依空林。
户外一峰秀，阶前众壑深。
夕阳连雨足，空翠落庭阴。
看取莲花净，应知不染心。
东城
陆游（宋代）

墟落敛暮烟，林梢偃新月。河桥灯渐闹，柳岸船犹发。

薄酒吹欲无，伫立搔短发。谁知七十翁，岁晚念裘褐。
夏秋之交小舟早夜往来湖中绝句
陆游（宋代）

恰听残蝉禹寺门，又看新月石帆村。
後来复有龟堂老，千载犹应此意存。
蝶恋花
葛长庚（宋代）

楼上风光都占断。楼下风光，还许诗人管。管领风光谁是伴。一堤杨柳开青眼。

波面琉璃花影乱。玉笋持杯，画舸歌声颤。醉里寻春春不见。夕阳芳草连天远。
游承天望广德湖
舒坦（宋代）

桃源二月春风起，是处农华有桃李。
调笑闻声不见人，游人只在华山裹。
华山逋客来何迟，隐隐茶林隔烟水。
满眼相思寄碧云，独立城南望山嘴。